Kutsusime vibulaskja Reena Pärnati ja tema juhendaja Raul Kivilo lõunale, et Londoni südalinnas katsetada Briti köögi võlusid ja valusid. Mis selgus? Britid on eestlastega üldiselt üsna samal maitselainel, kuid noormees, kes tahab heledapäise Reena südant võita, peab köögis tegutsema väga ettevaatlikult ja rosinateta rosinasaia küpsetama!
Mis on kaks kõige tähtsamat asja, mis tuleb Londonisse sattudes ilmtingimata ära teha? Loomulikult hoolsalt fotografeerides uudistada Suure Beni nime kandvat* kellatorni ning seejärel istuda mõnda mõnusasse pubisse ning ära proovida paljukiidetud ja –kirutud fish & chips.
Haggisit? "Me ei tegele ekstreemsustega!"
Mis puudutab veel vallalise staatust nautiva olümpiaatleedi südame vallutamist ja rosinateta rosinasaia, siis see oli loomulikult nali. Küll aga on tõsi, et ta ei söö rosinaid (jah, urgitseb need saia seest välja!), ube, brokolit, verivorsti, kala ja muid mereande, sushit**. Seega Briti kala-kartuli menukist oleks Reena valmis ära sööma vaid ühe osa.
Võib aimata, mis näoga oleks ta jõllitanud Šoti rahvuspala haggisit (hirmuäratav roog, mis on kokkuklopsitud lamba sisemuses leiduvast), nagu nägi ette Õhtulehe algne idee. Sellele pani Raul eos veto peale: "Võistlushooajal me ekstreemsustega ei tegele!"
Big Beni lähedal asuva toreda pubi ja Briti köögi degusteerimise vastu polnud vibutandemil päev pärast oma etteastet mitte midagi.
Asume tellima!
Raul valib menüüst kala ja krõbekartulid, Reena vaeseke on hädas. Pärast pikka kõhklust otsustab tomatisupi kasuks. Igaks juhuks uurin kelnerilt, kas tomatisupp ikka kvalifitseerub traditsioonilise Briti köögi alla. "Me sööme seda väga palju," väidab too. "Ma ei teagi, kas tomatisupp pärineb Suurbritanniast või mujalt, aga igatahes me fucking jumaldame seda!"
Joogid. Raulile Rekorderligi siider, Reena piirdub õunamahlaga. Kas piiga, kel 18 eluaastat täis, alkoholi tarvitada ei või? "Pärast võistlust on ikka lubatud, siis enam dopingu alla ei lähe," selgitab Raul. Alkoholiga on karm lugu – tuled lõhnadega vibuvõistlusele, võib kohtunik su kontrolli saata ja oledki dopingupatune valmis. Seega keegi võistluseelsel õhtul väga napsitama ei tiku.
Pärnat: "Šampusehetki on ikka olnud."
Kas Reena on päris Gerd Kanteri partei liige, et üldse joovastavaid jooke ei pruugi? "Mõnikord olen pisut šampust ikka joonud, kui on olnud midagi tähistada," tunnistab Reena. "Kui tulin juunioride Euroopa meistrivõistlustelt Taanist tagasi (Pärnat võitis hõbemedali – M. R.), tegi issi kodus šampuse lahti. Ja kui ma 18aastaseks sain. Neid šampusehetki on ikka olnud."
Toidud ilmuvad lauda. Raul asub mõnuga kala ja krõbekartulit hävitama, Reena vaatab suppi kahtlevalt. Mõne lusikatäie sööb, peab pausi, mõtiskleb. Olümpiakogemus ja -ärevus on veel veres, toit ei taha kuidagi alla minna. "See on ta tavaline söömise tempo," kommenteerib Raul.
Reena: "Ma naudin söömist!"
Raul: "Anneli Preimann (Eesti teine number – M. R.) on samasugune. Tavaliselt võistlustel tahan mina hommikul kärmelt ära süüa, et siis kiiresti treeningule minna, aga need kaks istuvad ja naudisklevad."
Seekord ei aita ka aeglusest. Reena ei saagi supist jagu, vaid sööb ära ainult poole. Millise hinnangu annate toidule kümnepallisüsteemis?
Kivilo: "Minu toit oli väga hea. Üheksa punkti! Kuhu kadus üks pall? Mõned kuivanud friikad olid hulgas, kokk oli natuke lohakas olnud. Üldiselt oli hea mahlane ja krõbe. Minu arvates ka mitte väga rasvane."
Reena: "Kuus punkti. Supp oli tegelikult maitsev, kuid võinuks olla vedelam. Natuke liiga hapu. Aga täitsa söödav."
Mis on aga Londoni olümpial kena naeratusega eestlaste südamed võitnud neidise lemmikroog?
Reena: "Ei oskagi öelda..."
Raul pakub teadja näoga: "Cheeseburger!"
Reena: "Ei. Mingi kodune ja lihtne toit. Makaron. Kartul. Hakkliha. Kartulisalat. Tavalised toidud. Taanis proovisid teised mingeid uusi toite, mina otsisin kartulit. Iga päev unistasin boršist, kui koju jõudsin, siis kohe sõin!"
* Seos Seouli olümpial dopinguproovis põrunud sprinteri Ben Johnsoniga puudub täielikult, kuna Big Ben ehitati oluliselt varem (1858 vs 1961), lisaks pole selle monstrumi väljaheidetest kunagi leitud sooritusvõimet tõstvaid olluseid. Vähemalt B-proovist mitte.
** Nimekiri pole lõplik. Vaadates Reena Pärnati kehakuju, tundub, et talle ei meeldi üldse eriti süüa!
Fish ja chips
(10.95£)
Raul Kivilo: "Üldiselt oli väga hea mahlane ja krõbe. Mõned kuivanud friikad olid hulgas, kokk oli natuke lohakas olnud, sinna kadus üks pall."
9 punkti
Tomatisupp
(4.95£)
Reena Pärnat: "Supp oli tegelikult maitsev, kuid võinuks olla vedelam ja soolasem. Natuke liiga hapu. Aga täitsa söödav."
6 punkti